Adamson-Ericu muusemis näidatakse Eesti kunstnike loomingut, mis on inspireeritud Euroopa suurlinnadest
Adamson-Ericu muuseumis värskelt avatud näituse fookuses on Eesti kunstnikud, kes eelmise sajandi esimesel poolel käisid inspiratsiooni ammutamas Euroopa suurlinnades nagu Barcelona, Berliin ja Veneetsia.
Kõige olulisemat rolli on mänginud Pariis oma valguse, rikkaliku kultuuripärandi ja kunstieluga, vahendas "Aktuaalne kaamera".
Valguse linna on jäädvustanud oma töödes paljud eesti kunstnikud - kodulinnaks kujunes Pariis näiteks Karl Pärsimäele ja Eduard Wiiraltile. Kunstnikele oli toeks 1925. aastal asutatud Kultuurkapital, mille toetusest piisas paariks kuuks ateljee üürimiseks ja ots otsaga kokku tulemiseks.
"Sellest eluviisist on väga vaimukalt kirjutanud nii Friedebert Tuglas kui ka Ferdinand Kull, kes väga ilmekalt kirjeldavad, kuidas kohvikutest käidi sooja otsimas ja kuidas koguneti ühiselt supikausi ümber," sõnas näituse kuraator Kerttu Männiste.
"Elu oli keeruline, aga kõik kunstnikud ise rõhutasid kuivõrd vabastav oli olla selles metropolis, olla nende kõige-kõige kaasaegsemate kunstivoolude keskel näha aktiivselt elavat kunstimaastikku," lisas Männiste.